C 214/92
RO
Jurnalul Oficial al Uniunii Europene
16.6.2023
Miercuri, 18 ianuarie 2023
Răspunsul acordat provocărilor la nivel mondial în domeniul drepturilor omului și al democrației Răspunsul la pandemia de COVID-19 și redresarea în urma acesteia
53. este profund îngrijorat de consecințele negative pe termen lung ale pandemiei de COVID-19 atât asupra stării generale a democrației, cât și asupra drepturilor omului la nivel mondial; subliniază impactul negativ disproporționat asupra grupurilor aflate în cele mai vulnerabile situații, inclusiv femeile, copiii, persoanele cu dizabilități, persoanele cu anumite boli cronice, vârstnicii, persoanele lesbiene, gay, bisexuale, transgen, intersexuale și queer (LGBTIQ), persoanele sărace, persoanele aparținând minorităților etnice, de credință și religioase, refugiații și migranții, precum și persoanele aflate în închisoare sau în detenție; este preocupat, de asemenea, de întârzierile și barierele în ceea ce privește accesul la serviciile de sănătate și de creșterea, în consecință, a numărului de sarcini nedorite și a cazurilor de violență sexuală și bazată pe gen, avorturi nesigure și decese materne și neonatale; constată cu regret utilizarea măsurilor de prevenire a COVID-19 ca pretext pentru a refuza vizitele membrilor familiei sau ale avocaților în centrele de detenție și pentru a încălca drepturile deținuților; salută rolul pe care l-au jucat apărătorii drepturilor omului și jurnaliștii, uneori chiar riscându-și viața, în raportarea încălcărilor drepturilor omului sau în încercarea de a le preveni în timpul pandemiei;
54. reiterează că respectarea celui mai înalt standard posibil de sănătate și accesul universal la asistență medicală se numără printre drepturile fundamentale ale fiecărei ființe umane, fără distincție; invită UE și statele sale membre să sprijine apărarea acestor drepturi, în special în țările și regiunile în care serviciile de sănătate sunt cel mai insuficiente și îndeamnă țările să facă progrese în ceea ce privește facilitarea accesului la serviciile de sănătate; afirmă că UE ar trebui să finanțeze în continuare dezvoltarea și furnizarea la nivel mondial a vaccinurilor împotriva COVID-19, precum și să educe cu privire la beneficiile vaccinării și să crească disponibilitatea, accesibilitatea și prețul abordabil al vaccinării, pentru a evita bolile care pot fi prevenite prin vaccinare;
55. reiterează că libertatea personală, libertatea de întrunire, libertatea de gândire, conștiință, religie și credință și libertatea de exprimare sunt pietrele de temelie ale democrației; este profund îngrijorat de utilizarea pe scară tot mai largă a tehnologiilor de supraveghere în masă, în special de către regimurile autoritare, pentru a restrânge aceste libertăți, lucru care s-a întâmplat tot mai des sub pretextul măsurilor de prevenire a COVID-19; solicită interzicerea strictă și eficientă a vânzărilor de tehnologii de supraveghere în masă; solicită un răspuns mai bun la infiltrarea în masă a dezinformării și a teoriilor conspiraționiste în sfera digitală, perpetuate în mare măsură, dar nu exclusiv, de regimurile autoritare, precum și de actorii nestatali;
Drepturile femeilor, capacitarea femeilor și egalitatea de gen
56. condamnă faptul că nicio țară din lume nu a realizat încă egalitatea de gen; subliniază persistența violenței de gen larg răspândite și a discriminării intersecționale în fiecare regiune a lumii; subliniază că femeile și fetele continuă să fie principalele victime ale crizelor violente și că violența sexuală, pe criterii de gen și reproductivă a continuat în multe locuri din lume, fiind folosită în special în conflictele armate ca armă de război; evidențiază faptul că femeile apărătoare ale drepturilor omului, activistele, jurnalistele și avocatele au fost vizate în mod deosebit și că se confruntă cu hărțuire și intimidare online, care se intensifică rapid, precum și cu amenințări și atacuri continue;
57. subliniază cu profundă îngrijorare creșterea violenței de gen și a violenței domestice și regretă regresele înregistrate în ceea ce privește SRHR atât în țările în curs de dezvoltare, cât și în țările dezvoltate; solicită din nou UE și statelor sale membre să sprijine pe deplin dreptul femeilor la integritate corporală, demnitate și luare autonomă de decizii și să combată în mod efectiv violența bazată pe gen și violența domestică; atrage atenția asupra faptului că, în ciuda eforturilor UE, femeile reprezintă în continuare o minoritate în funcții de conducere, câștigă mai puțin în aceleași posturi și pentru aceleași sarcini ca bărbații și că aptitudinile și competențele lor sunt neglijate sau subminate pe criterii de gen;
58.
solicită UE și partenerilor săi internaționali să își intensifice eforturile pentru a asigura exercitarea deplină a drepturilor omului de către femei, fete și grupurile vulnerabile și pentru a asigura egalitatea de șanse pentru toți; solicită eliminarea la nivel mondial a legilor și practicilor care împiedică femeile să își exercite drepturile, în special dreptul la educație, muncă și participare la procesul decizional politic și public; regretă situațiile în care femeilor și gospodăriilor conduse de femei, în special din zonele de criză umanitară, li se refuză accesul la ajutor umanitar și la servicii esențiale, deoarece autoritățile naționale și locale insistă ca aceste servicii să fie furnizate de către femei, limitând, în același timp, accesul femeilor la locuri de muncă; solicită statelor care nu au făcut încă acest lucru să ratifice și să pună în aplicare Convenția de la Istanbul;